പുതുപ്പള്ളിയിലും കോട്ടയത്തും പ്രതിപക്ഷ നേതാവിന്റെ സര്ജിക്കല് സ്ട്രൈക്ക് കോട്ടയം: മുന് മുഖ്യമന്ത്രി ഉമ്മന് ചാണ്ടിയുടെ പുതുപ്പള്ളിയിലെ കരോട്ടുവള്ളക്കാലില് വീട്ടിലും കോട്ടയം കോടിമതയിലുള്ള തിരുവഞ്ചൂര് രാധാകൃഷ്ണന്റെ വീട്ടിലുമെത്തി പ്രതിപക്ഷ നേതാവ് വി.ഡി. സതീശന്റെ സര്ജിക്കല് സ്ട്രൈക്ക്. ഡിസിസി പ്രസിഡന്റുമാരെ പ്രഖ്യാപിച്ചതിനെത്തുടര്ന്ന് കോണ്ഗ്രസിലും നേതാക്കള്ക്കിടയിലുമുണ്ടായ അഭിപ്രായവ്യത്യാസങ്ങളും തര്ക്കങ്ങളും പരിഹരിക്കുന്നതിനായിട്ടാണ് നയതന്ത്രവുമായി സതീശന് എത്തിയത്. പുലര്ച്ചെ പുതുപ്പള്ളിയിലെത്തി ഉമ്മന് ചാണ്ടിയുമായി 50 മിനിട്ടോളം അടച്ചിട്ട മുറിയില് ചര്ച്ച നടത്തി. പുറത്തിറങ്ങിയ ഉമ്മന് ചാണ്ടി കോണ്ഗ്രസാണ് ഒന്നാമതെന്നും ഗ്രൂപ്പിനു രണ്ടാം സ്ഥാനമെന്നും പറഞ്ഞു. ഉമ്മന് ചാണ്ടിയുടെ ഈ വാക്കുകള് സതീശന്റെ അനുനയനീക്കം വിജയിച്ചതിന്റെ സൂചനയാണ്. കേരളത്തിലെ ഏറ്റവും മുതിര്ന്ന നേതാവായ ഉമ്മന് ചാണ്ടിയുടെ വസതിയില്നിന്നുതന്നെ അനുനയ നീക്കം തുടങ്ങിയെന്നുള്ളതും സതീശന്റെ നയതന്ത്രത്തിന്റെ ഭാഗമാണ്. ഉമ്മന് ചാണ്ടിയുമായുള്ള ചര്ച്ചയ്ക്കു ശേഷം സതീശന് നേരെ പോയത് തിരുവഞ്ചൂര് രാധാകൃഷ്ണനുമായുള്ള കൂടിക്കാഴ്ചയ്ക്കാണ്. ഉമ്മന് ചാണ്ടിയുമായി അകലുകയും എ ഗ്രൂപ്പ് വിടുകയും ചെയ്ത തിരുവഞ്ചൂര് രാധാകൃഷ്ണനെക്കൊണ്ടും ഐക്യ ആഹ്വാനം നടത്തിക്കാന് സതീശനു കഴിഞ്ഞു. ഇരു നേതാക്കളെയും കണ്ട് അനുനയനീക്കം നടത്തിയതോടെ ജില്ലയിലെ എ ഗ്രൂപ്പിന് ഇനി നിശബ്ദമാകേണ്ടി വരും. പ്രതികരണങ്ങള് പൂര്ണമായും എ ഗ്രൂപ്പ് നേതാക്കള്ക്ക് ഒഴിവാക്കേണ്ടി വരും. ഉമ്മന്ചാണ്ടി തിരുവഞ്ചൂര് പോര് എ ഗ്രൂപ്പില് മൂര്ച്ഛിച്ചതോടെ ജില്ലയിലെ ഗ്രൂപ്പ് സമവാക്യങ്ങളില് വലിയ മാറ്റം വന്നിരിക്കുകയാണ്. ഉമ്മന് ചാണ്ടിയുടെ കൂടെ കെ.സി. ജോസഫ്, ഫില്സണ് മാത്യൂസ്, ജോഷി ഫിലിപ്പ് തുടങ്ങിയ നേതാക്കള് മാത്രമായി എ ഗ്രൂപ്പ് ഒതുങ്ങി. കെ. സുധാകരനും കെ.സി. വേണുഗോപാലിനും വി.ഡി. സതീശനും പിന്തുണ നല്കി പുതിയ നീക്കം നടത്തിയിരിക്കുകയാണ് തിരുവഞ്ചൂര് രാധാകൃഷ്ണന്. കോണ്ഗ്രസിന്റെ രണ്ടാംനിര നേതാക്കള് പുതിയ ഡിസിസി പ്രസഡന്റ് നാട്ടകം സുരേഷിനൊപ്പം തിരുവഞ്ചൂരിനു പിന്തുണ നല്കിയിരിക്കുകയാണ്. ഉമ്മന് ചാണ്ടിയെ അനുകൂലിച്ച് കോട്ടയത്തു വന്നു പ്രസംഗിച്ച രമേശ് ചെന്നിത്തലയുടെ നിലപാടില് ജില്ലയിലെ ഐ ഗ്രൂപ്പ് അതൃപ്തമാണ്. ചെന്നിത്തലയുടെ പ്രസംഗത്തെ അനുകൂലിക്കാനോ പ്രതികൂലിക്കാനോ ഐ വിഭാഗവും തയാറായിട്ടില്ല. അതിനിടയില് ഡിസിസി, മണ്ഡലം പുനഃസംഘടനയിലും കെപിസിസി പുനഃസംഘടനയിലും ആധിപത്യം ഉറപ്പിക്കാന് മൂന്നു വിഭാഗവും നീക്കങ്ങള് ആരംഭിച്ചു. ഡിസിസി ജനറല് സെക്രട്ടറി സ്ഥാനത്തേക്ക് ഐ വിഭാഗം ഇതിനോടകം അവകാശവാദം ഉന്നയിച്ചിട്ടുണ്ട്. കെപിസിസി സെക്രട്ടറിമാരിലും ഒരു ഡസന് ആളുകളാണ് നോട്ടമിട്ടിരിക്കുന്നത്. അടുത്തയാഴ്ച ജില്ലയിലെത്തുന്ന കെപിസിസി പ്രസിഡന്റ് കെ. സുധാകരന് ഇതുസംബന്ധിച്ച ചര്ച്ചകള്ക്ക് തുടക്കമിടും.